Yle uutisoi maanantaina saarnaaja Pirkko Jalovaaran mananneen kirkossa demoneita.

Arkkipiispa Kari Mäkinen on huolissaan ihmisistä eikä kirkon imagosta. JENNI GÄSTGIVAR

Arkkipiispa Kari Mäkisen mukaan kirkko sanoutuu irti maallikkosaarnaaja Pirkko Jalovaaran demonipuheista.

Ylen MOT-ohjelma kertoi eilen Jalovaaran puheista, joissa hän saarnaa muun muassa lääkkeiden olevan paholaisen tie ihmiseen ja että masennus tai syöpä on paholaisen aiheuttama.

Mäkisen mukaan tällaiset puheet ovat sairaiden ihmisten näkökulmasta jopa vaarallisia. Hän aikoo puhua piispojen ja kirkkoherrojen kanssa Jalovaaran esiintymisistä.

– Aion tukea heitä siinä, että tämänkaltaiseen julistukseen ja toimintaan on syytä suhtautua hyvin pidättyvästi, Mäkinen sanoo.

Kirkosta on eronnut eilisen ja tämän päivän aikana tavallista enemmän ihmisiä. Petri Karisma eroakirkosta.fi -palvelusta sanoo, että eilen kirkosta erosi reilut 140 ihmistä, kun määrä tähän aikaan vuodesta on normaalisti noin 45 ihmistä.

Arkkipiispa Mäkinen kertoo, ettei ole ajatellut, millainen imagohaitta Jalovaara on kirkolle.

– Ajattelen enemmän niitä ihmisiä, jotka hakevat elämäntilanteeseensa sairauden keskellä apua ja tukea. Heitä pitäisi pystyä tukemaan.